Nordjyllands Beredskab måtte mandag aften klokken 18.16 rykke ud til en melding om en brand i en villa på Løgstørvej i Hobro. Branden er formentlig opstået i en krybekælder, og sodskaderne fra branden er omfattende. Det fortæller Poul Badsberg, der er vagtchef ved Nordjyllands Politi. - Huset er ubeboeligt, siger vagtchefen. Det er muligvis en elinstallation, der er årsag til branden. Villaens beboere var hjemme, da flammerne opstod i krybekælderen, men ingen kom noget til ved branden.

Referat:
En brand i en krybekælder har givet så store sodskader, at en villa i Hobro ikke længere er forsvarlig at bo i.